El Servei d'Urgències de l'Hospital Universitari Arnau de Vilanova de Lleida ha posat en marxa un sistema tecnològic pioner als hospitals catalans anomenat MySphera que permet, a través de la geolocalització de pacients, millorar l'eficiència i seguretat dels usuaris de l'àrea d'Urgències. Mitjançant la col·locació al pacient d'un braçalet en el moment en què arriba a la unitat de triatge, els familiars poden saber des de pantalles ubicades a la sala d'espera on es troba en tot moment i, a la vegada, els professionals poden obtenir informació i fer un seguiment en temps real de l'estada del malalt al servei. La implementació d'aquest sistema a l'Arnau de Vilanova esdevé una prova pilot i, en funció dels resultats, es podria implantar en altres hospitals de l'ICS. El sistema de geolocalització MySphera, que ja funciona en hospitals madrilenys i a la Fe de València, possibilita la geolocalització en temps real dels pacients d'Urgències de l'Arnau de Vilanova, així com també dels aparells i equipaments que utilitzen els professionals d'aquest servei. L'objectiu d'aquest projecte, pioner al territori lleidatà i a la resta d'hospitals catalans, és millorar l'eficiència i seguretat assistencial dels pacients dins d'Urgències amb la col·locació d'un dispositiu electrònic al canell des del moment de l'entrada a triatge. D'aquesta manera, s'ofereix en temps real informació de la seva localització als familiars, i els professionals també poden fer un seguint del procés assistencial al qual se l'està sotmetent. Després d'ingressar a Urgències el pacient passa a la unitat de triatge on els professionals sanitaris determinen la seva gravetat. A l'Arnau de Vilanova de Lleida, la polsera geolocalitzadora, anomenada TAG, només es col·loca als pacients que presenten un estat més greu, és a dir dels nivells 1, 2 i 3 dels cinc en què es distribueixen els pacients que ingressen a Urgències. L'hospital disposa d'uns detectors i un programari de localització que reben i interpreten al moment les dades de monitoratge dels pacients.    A les pantalles d'informació ubicades a la sala d'espera d'Urgències els acompanyants només podran visualitzar en temps real, per tal de complir amb la Llei de protecció de dades, la localització del pacient mitjançant el codi que l'identifica i al qual només pot tenir accés familiars o les persones que acompanyin el pacient. D'aquesta manera poden saber al moment si es troba al box, a Radiologia o si se l'està sotmetent o està a l'espera d'alguna altra prova i, d'aquesta manera, tota la traçabilitat del procés assistencial que està seguint des del seu ingrés. Els professionals sanitaris, però, si que podran seguir des dels seus monitors la situació clínica del pacient, a mes de saber-ne la seva localització, segons ha remarcat la cap de servei d'Urgències de l'Hospital Universitari Arnau de Vilanova, María José Abadías. Abadías ha afirmat que aquest sistema "ha de servir a l'hospital lleidatà per tenir una visió de futur de com ha de ser el servei d'Urgències del segle XXI" i així saber com es vol atendre els pacients, quina tecnologia es necessita o bé quins temps es requereixen en funció del nivell de gravetat, entre altres aspectes. Així mateix, els professionals podran conèixer els fluxos, els temps d'atenció o d'ocupació del servei, aspectes que han de permetre reordenar i optimitzar l'atenció que reben els pacients d'Urgències de la mateixa manera que els familiars.   El servei d'Urgències de l'Arnau de Vilanova, tant d'adults com de Pediatria, atén diàriament uns 250 pacients de mitjana. Durant el 2015 va atendre 92.000 urgències, un 40% de les quals de pacients dels nivells de gravetat 1, 2 i 3. El temps mitjà de resolució del procés assistencial a un pacient és de 4 hores i 33 minuts, fet que situa l'hospital de referència de Ponent, Pirineu, Aran i de la Franja de Ponent com el segon centre públic de l'ICS més àgil en aquest àmbit, només per darrera del Dr. Josep Trueta de Girona.    Prova pilot La directora de l'Arnau de Vilanova, Anna Aran, ha explicat que la implementació del sistema de geolocalització MySphera al servei d'Urgències de l'hospital lleidatà servirà com a prova pilot i, en funció de quin siguin els resultats que s'obtinguin de l'experiència, l'hospital lleidatà no descarta acabar-lo implantant en un futur un cop finalitzades les obres al bloc quirúrgic del centre, que està previst que es siguin una realitat abans dels pròxims quatre anys. Així mateix, l'avaluació de la prova pilot també podria comportar que el sistema s'acabi posant en marxa en altres hospitals de la xarxa públics de l'Institut Català de la Salut, segons ha exposat Jaume Capdevila  el gerent territorial de l'ICS a Lleida, Jaume Capdevila. La posada en marxa del sistema de geolocalització de pacients i actius del servei d'Urgències s'ha desenvolupat durant el darrer any tot i que va entrar en funcionament el 9 de març passat. La implementació ha suposat una inversió de 79.300 euros, finançats per l'IRBLleida, la UdL i l'ICS.

Summary: L'Hospital Arnau de Vilanova posa en marxa un sistema tecnològic que permet la geolocalització dels pacients d'Urgències


Diversos municipis del Camp de Tarragona i les Terres de l'Ebre han intensificat els controls policials per impedir els desplaçaments a segones residències durant el pont del Primer de Maig. Malgrat el bon temps i el relaxament de les mesures del confinament, les denúncies per saltar-se les restriccions de l'estat d'alarma han caigut, segons han confirmat a l'ACN els alcaldes consultats. En concret, a Calafell (Baix Penedès) s'ha interposat una sanció, tres a Torredembarra (Tarragonès) i gairebé una vintena a Alcanar (Montsià). Els batlles també subratllen el comportament "exemplar" de la ciutadania en les primeres sortides dels adults per practicar esports o per passejar. Només una sanció a Calafell El desplegament policial a Calafell ha estat similar al que hi va haver per Setmana Santa, malgrat que en aquesta ocasió no s'han instal·lat els blocs de formigó per bloquejar el pas dels vehicles als carrers més turístics del municipi. Aquestes tanques es van treure a mitjan abril per permetre als veïns poder anar a treballar. L'alcalde, Ramon Ferré, reconeix que s'esperava l'arribada de més persones atesa la previsió de bon temps i el relaxament de les mesures del confinament. Però això, finalment, no ha estat així. "Quan passeges pel passeig marítim, la majoria dels apartaments estan tancats, és com si fos un cap de setmana normal d'hivern. La sensació és que no hi ha la gent que hi havia per Setmana Santa", assegura. Ferré creu que la població s'ha conscienciat i un fet que ho demostra, diu, són les aglomeracions a les grans ciutats. "En general, dissabte tothom es va comportar prou bé. I això ho demostra el fet que només hi va haver una sola sanció", destaca. Tot i això, assenyala que durant el confinament s'han incrementat les incidències per conflictes familiars i veïnals, segons recullen els informes policials. Cap denúncia per desplaçaments a segones residències a Torredembarra Al seu torn, a Torredembarra, la Policia Local ha mantingut el dispositiu que es va implementar per Setmana Santa. Les tasques policials s'han reforçat amb un dron que ha ajudat a observar i analitzar el comportament de la ciutadania. Així, s'han identificat centenars de persones i vehicles i s'han aixecat tres denúncies per incompliment de les restriccions del confinament des d'aquest dijous. Cap d'elles per desplaçaments cap a segones residències. A més, fins aquest diumenge al migdia, els agents tampoc havien denunciat cap ciutadà. Davant d'aquestes xifres, l'alcalde de municipi, Eduard Rovira, ressalta que es poden "comptar amb els dits de les mans" els expedients oberts. "En general, la gent es comporta i està conscienciada", afegeix. Malgrat això, els cossos policials van detenir divendres un veí d'Altafulla per fugir d'un control a la T-214. L'home està acusat d'un delicte de desobediència greu i d'un contra la seguretat del trànsit, ja que conduïa sota els efectes de l'alcohol i amb el carnet caducat. Rovira també indica que els esforços policials se centren ara a fer complir la normativa del pla de desescalada. "Ara hi ha molta temptació de xerrar una estona amb els veïns que fa dies que no veus, la policia no tindrà res a dir si es respecten les distàncies de seguretat, però si veuen que es formen grups o que no es compleixen les normes, llavors actuarà", diu. Pel que fa a l'accés a les platges, l'alcalde recorda que nedar o fer activitats individualment a l'aigua està permès, però no l'ús tradicional de la platja. A la vegada, recalca que no estan oberts els serveis que ofereixen durant la temporada d'estiu, com ara els socorristes. Els trasllats cap a les segones residències, "una fase superada" A Alcanar (Montsià) s'han tornat a blindar davant l'expectativa de rebre visitants de fora de la població. També s'ha repetit el dispositiu de Setmana Santa i s'han mantingut els controls en dos únics punts d'accés a les Cases d'Alcanar i Alcanar Platja i la resta s'han tancat. L'alcalde, Joan Roig, apunta que els moviments cap a les segones residències ja és una "fase superada". Ara, diu, la problemàtica rau en els veïns dels municipis de l'entorn que se salten les restriccions i es desplacen fins a l'Ametlla per passar el dia. "Venen amb bicicleta o amb vehicles a visitar els nuclis urbans, sobretot els turístics, i per tant, hem hagut de posar sancions", lamenta. En concret, setze fins aquest diumenge al migdia. Respecte a les activitats de lleure permeses, el consistori ha aconseguit el permís de la subdelegació del govern espanyol per suprimir les franges horàries, atès que els nuclis de les Cases i d'Alcanar-Platja tenen menys de 5.000 habitants. Roig celebra el comportament "exemplar" i "excel·lent" del veïnat. "Estem molt contents, la gent va entendre perfectament la situació i malgrat que no hi haguessin les franges horàries, hi va haver molt control als carrers", valora. "Els desplaçaments no justificats a les segones llars han baixat moltíssim" A l'Ametlla de Mar (Baix Ebre), la Policia Local ha fet entre dotze i catorze controls policials diaris als accessos del municipi i ha mantingut els talls a les carreteres secundàries. A l'espera dels informes policials, l'alcalde Jordi Gaseni assegura que els desplaçaments no justificats a segones residències han baixat "moltíssim" i apunta que no superaran la desena al llarg del cap de setmana. Fins ara, han compatibilitzat quatre denúncies que es van interposar divendres. L'Ajuntament va habilitar la zona de la platja per fer-la transitable a partir d'aquest dissabte quan s'han relaxat les restriccions del confinament. L'objectiu de l'actuació és ampliar els espais de lleure de la població i, així, evitar les aglomeracions. "La sensació és bona, els veïns s'estan movent, però estem evitant el que més ens preocupa que són les aglomeracions", comenta el batlle. Amb tot, Gaseni no descarta tancar les platges i les cales, si s'hi apleguen grans concentracions de persones.

Summary: Cauen les denúncies per desplaçaments a segones residències al Camp i l'Ebre


El ple de l’Ajuntament de Reus, en sessió extraordinària, ha aprovat aquest dimarts la moció contrària a la recent sentència del Tribunal Suprem contra els processats independentistes per àmplia majoria, amb l’únic vot en contra del PSC i la marcada absència dels tres regidors de Cs. L’aprovació s’ha rebut amb aplaudiments i crits d’”independència” i “llibertat presos polítics”, en una sala de plens plena de gom a gom. També s’ha fet un minut de silenci coincidint amb el 79è aniversari de l’afusellament del president Lluís Companys. Al balcó del consistori oneja una senyera amb crespó negre en homenatge a Companys. Al Mercadal els Avis i Àvies per la Llibertat s'han concentrat com ho fan diàriament.

Summary: El ple de Reus aprova la moció de rebuig a la sentència del Suprem amb el vot contrari del PSC


Els Mossos d'Esquadra han obert una investigació per identificar el suposat autor d'un atac sexual a una jove de Lleida. La jove, que ha denunciat els fets a la policia, ha penjat un vídeo a Youtube on explica tot el que va viure la nit de dimecres. En el relat  assenyala que "havia baixat a llençar la brossa"  quan va veure un home que després es va apropar a ella i que es va situar primer al seu darrere i després al seu davant. La noia explica que l'home li va fer tocaments i després va marxar. En el vídeo també explica que es va dirigir als serveis d'Urgències i que  també que ha denunciat els fets.  La jove també explica que va pujar a casa per trucar als seus pares que van avisar una ambulància. Després va ser atesa pels serveis d'Urgències i va posar la denúncia. En aquest sentit, demana que es denunciïn aquests casos, tot i que assegura que "ella no se sent millor després de fer-ho". En repetides ocasions al vídeo detalla que "el dany psicològic és el pitjor".  La noia relata que l'home "portava una gorra i un buff" i que en aquell moment "no em vaig trobar ningú més al carrer".  El vídeo, titulat  "abús sexual", té més 18.800 visualitzacions i té l'objectiu, segons la jove, de "difondre's" i que es "prengui consciència".

Summary: Els mossos investiguen un cas d'atac sexual a una jove de Lleida


El conseller de Justícia, Carles Mundó, ha ofert aquest dilluns a l'Ajuntament de Barcelona la possibilitat d'enderrocar l'edifici dels antics jutjats, al passeig Lluís Companys, i deixar-lo per a ús públic mentre no es construeixi el nou edifici que d'albergar la futura Audiència de Barcelona. Mundó diu que l'enderroc es pot fer en un "termini breu, no immediat" i que el futur edifici es farà en un futur "més llunyà". Per tant, si hi ha "entesa" amb el consistori, el solar que quedés alliberat durant un temps podria tenir "ús ciutadà", com s'ha fet en altres espais de la ciutat on les obres s'han endarrerit. Per a Mundó, les actuals dependències de l'Audiència, al Palau de Justícia de l'altre costat del passeig, no ofereixen bones condicions de treball als funcionaris i usuaris, i quan hi hagi disponibilitat pressupostària es construirà el nou edifici.

Summary: El Govern proposa deixar per a ús públic el solar dels antics jutjats de Barcelona mentre no s'hi faci l'Audiència


La IAEDEN i un veí de Cantallops (Alt Empordà) han interposat un recurs contenciós-administratiu contra l'Ajuntament del municipi pel cas d'una granja de 720 porcs del municipi que, segons l'entitat, incompleix totes les condicions de la llicència ambiental que se li va atorgar l'any 2008. Entre les vulneracions, l'entitat denuncia el deteriorament de les instal·lacions o que les basses purins tenen fissures i que disposen de la capacitat mínima requerida. Els ecologistes reclamen que es clausurin les instal·lacions i que es revoqui l'activitat. També que s'aturi la tramitació de la llicència d'ampliació, que preveu incrementar la capacitat arribant fins als 1.222 caps de bestiar. El Jutjat Contenciós Administratiu Número 1 de Girona ha admès a tràmit el recurs. "Tot i els incompliments reiterats, no l'Ajuntament ni la Generalitat han fet res i no només no es tanca sinó que es vol ampliar", afirma l'advocat que porta el cas Eduard de Ribot. L'equip de govern defensa les actuacions dutes a terme i diu que cal esperar que la justícia es pronunciï.

Summary: La IAEDEN porta l'Ajuntament de Cantallops al jutjat per permetre el funcionament d'una granja que "incompleix" la normativa


El ple de l'Ajuntament de Tivissa ha aprovat el projecte de nou pavelló poliesportiu municipal. Amb un cost previst de 2,29 milions d'euros, s'executarà en dos fases i s'integrarà dins de l'ampliació del complex turístic de la població, juntament amb la piscina, l'alberg i el càmping. Tindrà una superfície construïda de 1.631 metres quadrats i les obres incorporaran millores i reformes de l'entorn. L'alcalde de Tivissa, Jordi Jardí, ha destacat que el projecte vol convertir-se en una eina per dinamitzar econòmicament el municipi i "desestacionalitzar" el equipaments turístics. El projecte va ser aprovat amb els vots favorables de l'equip de govern del PDeCAT i la regidora independent de la Serra d'Almos.

Summary: Tivissa aprova un projecte de pavelló poliesportiu en dos fases i 2,29 MEUR de cost


La cantant Rosalía, el director de teatre Jordi Prat i Coll, el poeta Josep Pedrals i el cinema Zumzeig són alguns dels guardonats amb els Premis Ciutat de Barcelona 2018, que atorga l'Ajuntament de Barcelona anualment amb l'objectiu de guardonar la creació, la investigació i la producció de qualitat realitzada a la ciutat per creadors o col·lectius que hi treballen o per institucions i organitzacions barcelonines que les promouen o les produeixen. També han estat premiats la cooperativa d'arquitectes Lacol, l'espectacle de circ 'Rhumans', el científic Ignasi Ribas, l'investigador Eduard Batlle i la Germandat de Trabucaires, Geganters i Grallers de Sant Andreu de Palomar, entre altres.

Summary: Rosalía, Jordi Prat i Coll, Josep Pedrals i el cinema Zumzeig, Premis Ciutat de Barcelona 2018


L'alcalde de Castellgalí, Cristòfol Gimeno (PSC), ha qualificat de "vergonya intolerable" la política d'inversions del Govern a la C-16. En un comunicat, i donant per vàlides les xifres que feia públiques dimecres el diari Regio7, Gimeno ha criticat que la Generalitat hagi pagat a Autema en concepte de compensacions uns 60 MEUR, la meitat del que costaria el desdoblament de la C-55. Aquest pagament s'hauria efectuat com a compensació per la reducció de tarifes corresponents als exercicis 2017 i 2018. El batlle ha dit que les bonificacions són un "insult" als habitants del Bages, mentre la C-55 entre Manresa i Castellbell està "absolutament col·lapsada" en hores punta tant en dies feiners com en caps de setmana.  Cristòfol Gimeno ja ha demanat a la resta d'alcaldes de la comarca que "reflexionin" sobre aquestes dades i els ha emplaçat a buscar un consens "per actuar de forma conjunta".  Sense data específica, properament hi haurà una reunió amb la Generalitat per abordar la qüestió del desdoblament.

Summary: L'alcalde de Castellgalí titlla de "vergonya" i "insult" la política d'inversions del Govern a la C-16


L'Ajuntament de Cerdanyola assumirà la gestió directa del Parc Esportiu Municipal (PEM) Guiera el 5 d'agost i preveu començar a internalitzar serveis en un termini d'entre sis mesos i un any, que el situa en el 2017. L'Ajuntament va intervenir el PEM Guiera el 4 d'agost del 2014 després que la Federació Catalana d'Handbol (FCH) comuniqués que no podia seguir oferint el servei que tenia assignat a través d'una concessió després de presentar concurs de creditors.  El consistori assumirà ara la gestió però en un primer moment els serveis els prestaran les empreses que surtin guanyadores dels concursos de lliure concurrència que ha convocat.  En total se n'han convocat cinc per als serveis de monitoratge, neteja, manteniment, administració i direcció del centre. L'alcalde de Cerdanyola, Carles Escolà, ha afirmat que està garantida la continuïtat del servei i dels treballadors que hi ha actualment. L'Ajuntament de Cerdanyola ha volgut respondre aquest divendres a les crítiques i les informacions aparegudes entorn al PEM Guiera. L'alcalde ha defensat que el nou govern municipal es va trobar aquest problema i que en tot moment s'ha abordat "amb transparència". Aquest 4 d'agost finalitza la intervenció i la voluntat del govern municipal, format per Compromís per Cerdanyola, ERC i CDC; és "municipalitzar" aquest servei, tal i com ha explicat l'acalde. Aquest però és l'objectiu final tot i que primer es passarà per una fase en que el consistori tindrà la gestió però es faran contractes de serveis a altres empreses per tal que prestin aquests serveis.  El regidor de Contractació i Compres, Iñigo García, ha explicat que es portaran dos processos paral·lels. D'una banda, es procedirà a resoldre i rescindir el contracte de concessió amb la Federació Catalana d'Handbol on ha assegurat que existeix una causa "objectiva" com és el fet que la Federació va presentar concurs de creditors. De fet, ha recordat que el 2014 la Federació ja hi va estar d'acord en rescindir el contracte però no hi va haver un acord sobre la quantitat econòmica d'aquesta rescissió.  En aquest sentit, l'Ajuntament farà la seva proposta econòmica sobre el valor de la rescissió on s'haurà de tenir en compte i descomptar les despeses que ha tingut l'Ajuntament durant la intervenció per un servei que hauria d'haver prestat la Federació, les inversions que estaven acordades i que no ha realitzat –valorades en 1 MEUR- i l'expedient de penalitats per la situació viscuda. Davant d'aquesta proposta, l'organització podrà fer les seves al·legacions. En paral·lel, el consistori ha publicat, o ho farà en breu en alguns casos, les bases dels cinc contractes de serveis que prestaran les empreses que en resultin guanyadores. Aquestes contractes tindran una durada de sis mesos, prorrogables a sis més. García ha explicat que aquest és el termini que el consistori considera que necessita per anar internalitzant aquells serveis que consideri oportú i completar així la municipalització total.   De fet, ha explicat que el fet que s'hagin obert cinc contractes i no un respon a la voluntat de que, gradualment, l'Ajuntament vagi assumint la gestió directa d'aquests serveis. Durant el temps que durin aquests contractes, el govern municipal estudiarà els instruments més adients, com per exemple la creació d'una empresa municipal, per prestar tots els serveis. Manteniment dels llocs de treball D'altra banda, tant Escolà com Garcia han asseverat que estan garantís els llocs de treball del personal que actualment presta servei al Guiera. De fet, les bases dels contractes estableixen la subrogació dels treballadors com un dels punts, així com el fet que la qualitat del servei no es pot veure afectada. L'alcalde ha volgut enviar un "missatge de tranquil·litat" assegurant que està completament garantida la continuïtat del PEM Guiera i dels treballadors.  El regidor d'Esports, Josep Grau, ha explicat que un altre dels objectius a llarg termini és que els dos centres esportius municipals, Guiera i Xarau, segueixin un mateix model  i formin part d'una mateixa unitat de gestió.   Crítiques a l'anterior govern Per últim, el regidor de Finances i Serveis Econòmics, Daniel Mallén, ha fet un repàs sobre l'evolució del problema i ha criticat que ja des del 2011 l'anterior govern socialista va tenir indicis dels problemes de gestió que tenia la Federació Catalana d'Handbol en la gestió del PEM Guiera, quan aquesta no va poder fer front a diverses factures de subministraments impagades que va haver d'acabar assumint el consistori. Més tard, el juliol del 2013 la Federació presentava concurs de creditors i un any més tard reconeixia que no podia afrontar el servei.  Mallén ha defensat que tots els informes que s'han fet durant la intervenció demostren la viabilitat i la rentabilitat de l'equipament i nega que la situació de la gestió feta per la Federació estigui relacionada amb el funcionament directe d'aquest equipament.

Summary: L'Ajuntament de Cerdanyola garanteix la municipalització del PEM Guiera i preveu internalitzar serveis a partir del 2017


La presidenta del Parlament de Catalunya, Núria de Gispert, i el conseller de Cultura, Ferran Mascarell, han presidit aquest migdia l'acte de lliurament al Parlament de Catalunya de El departament de Cultura ha retornat aquest divendres al Parlament de Catalunya documentació recuperada de la seva activitat en l'època republicana (1933-1938). Es tracta d’un dels 507 lligalls que el Ministeri de Cultura va retornar a l'Arxiu Nacional de Catalunya, procedents de l'arxiu de Salamanca, en aplicació de la llei de restitució a la Generalitat de Catalunya de documentació confiscada durant la Guerra Civil. El lligall conté, entre altres, correspondència de l’aleshores president del Parlament, Joan Casanovas.  La presidenta del Parlament de Catalunya, Núria de Gispert, i el conseller de Cultura, Ferran Mascarell, han presidit aquest migdia l'acte de lliurament al Parlament de Catalunya de documentació de la Cambra catalana de la seva activitat en l’època republicana.   Es tracta de documentació que forma part dels 507 lligalls que, en aplicació de la Llei 21/2005, de restitució a la Generalitat de Catalunya de documentació confiscada arran de la Guerra Civil, el Ministeri de Cultura va retornar entre els anys 2006 i 2008 a l’Arxiu Nacional de Catalunya (ANC) procedent del Centro Documental de la Memoria Histórica (Salamanca).    El plec de documents (‘Lligall 3’ de la caixa 505) inclou saludes adreçats a Dalmau Costa, majordom del Parlament, tramesos pel conseller d’Agricultura i Economia i pel Conseller de Treball i Obres Públiques; Correspondència de Joan Casanovas i Maristany, president del Parlament, sobre sol·licituds de favors, recomancaion i felicitacions, creuada amb organismes i càrrecs públics diversoso (departaments de la Generalitat, diputats, associació de funcionaris de la Generalitat, consulats, autoritats militars, organismes del govern central, etc.); Correspondència adreçada al president de la Cambra per particulars; Carnets i llistes del personal en servei actiu al Parlament i autoritzacions de circulació de vehicles oficials; Correspondència creuada entre el vice-president del Parlament i l’Administrador General del Monopolio del Tabaco y Fósforo sobre la consignació anual de tabac als diputats; I correspondència creuada entre l’Oficial Major del Parlament ii el Director General de Carabiners sobre una denúncia interposada pel diputat Francesc Riera Claramunt.  El conseller Mascarell, ha recordat que l’estat espanyol no va tenir una llei per restituir tota la documentació confiscada durant la Guerra Civil fins l’any 2005. Malgrat la tardança, “a dia d’avui no hem aconseguit que tots aquests papers, aprovats en llei fa 11 anys, hagin estat restituïts a la Generalitat, perquè aquesta pugui fer la feina de retornar-los als seus legítims propietaris; en termes democràtics és escandalós”, ha lamentat el conseller.  Mascarell ha proclamat que “la memòria col·lectiva i la seva cura és la millor expressió de futur que pot tenir un país”, i en aquest sentit, ha expressat que la cessió d’avui és un “gest molt simbòlic”, que permet tenir al Parlament “una part important de la seva ànima”, corresponent a una època “complexa”, com van ser els anys 30.  Al seu torn, Núria de Gispert, ha agraït la diligència amb què el departament de Cultura ha respost a la seva sol·licitud de traslladar aquest plec de documents de l’Arxiu Nacional de Catalunya fins al Parlament. “Als pocs dies d’enviar-li una carta al conseller demanant-li aquests documents”, el departament es va moure “molt ràpidament”, ha subratllat la presidenta de la Cambra.  Així mateix, De Gispert ha volgut felicitar tots els funcionaris de la casa, “que en molts àmbits sempre han estat exemplars”, però especialment avui s’ha dirigit als  que formen part de la direcció d’estudis i aquells que s’encarreguen de l’arxiu “i que heu defensat amb l’ànima i voluntat la possibilitat de tornar a recuperar aquests papers”, els ha agraït la presidenta.

Summary: El Parlament recupera documentació dels anys 1933 al 1938 confiscada durant la Guerra Civil corresponent


La patronal Cecot demana als ajuntaments catalans que, complementàriament a les mesures anunciades dimarts pel govern espanyol per fer front a la crisi del coronavirus, implementin també mesures vinculades als tributs locals per tal de sumar ajudes pel teixit empresarial i els autònoms. La patronal vallesana proposa un paquet de cinc mesures que passen per ajornar el pagament de tots els impostos municipals, la reducció de les taxes de residus i terrasses i subvencionar l'IBI i l'Impost d'Activitats Econòmiques (IAE) de les empreses que acreditin que han hagut de paralitzar la seva activitat. També proposen subvencionar l'IBI dels propietaris de finques que acreditin que han fet una moratòria en el cobrament de les rendes.

Summary: La Cecot demana als ajuntaments bonificacions de l'IBI, l'IAE, la taxa de residus i la de terrasses


Només el 5,5% de les 10.179 empreses espanyoles que inverteixen en recerca i desenvolupament escullen la universitat com a proveïdor i encarreguen projectes d'R+D als centres d'ensenyament superior, segons un estudi elaborat per The Collider, el programa d'innovació de la fundació Mobile World Capital. L'estudi fa servir dades del 2017 per assegurar que la transferència tecnològica, és a dir, el traspàs de coneixement entre universitats i empreses es troba en una fase inicial a l'Estat. En aquest sentit, assenyala que tot i que Espanya és el 12è país amb més producció científica del món amb 96.500 publicacions registrades el 2018, la inversió en investigació, desenvolupament i innovació (I+D+I) se situa en un 1,21% del PIB, lluny de l'1,43% de 2008, abans de la crisi econòmica.  Amb tot, el director de The Collider, Òscar Sala, s'ha mostrat "molt optimista" respecte al futur de la relació entre aquests dos mons i ha demanat a l'Estat, a les empreses i a les universitats que s'esforcin per "crear les condicions" per connectar la recerca i la seva aplicació en forma de negoci.

Summary: Només el 5,5% de les empreses espanyoles que inverteix en R+D encarrega projectes a la universitat


La Guàrdia Civil va decomissar cinc bussons il·legals per capturar angules, a la zona de l'Illa de Gracia, al terme municipal de Deltebre (Baix Ebre), dijous passat. Agents del DEPRONA (destacament de Protecció de la Natura) al delta de l'Ebre van desplegar un operatiu l'última setmana de novembre als canals propers a la desembocadura del riu Ebre. En una de les disset inspeccions dutes a terme, es va identificar una persona que calava arts per capturar angula malgrat no constava cap autorització a la zona per fer-ho. Un cop identificat l'infractor es va detectar que els bussons no duien la identificació numèrica corresponent i en un d'ells hi havia quinze exemplars d'angula, que van ser retornades al medi natural.  Les infraccions s'han posat en coneixement del departament d'Agricultura i Pesca perquè s'obri un expedient sancionador contra l'infractor.

Summary: La Guàrdia Civil decomissa cinc bussons de captura il·legal d'angula a Deltebre


Els Catarres tornaran als escenaris durant la segona edició del Cruïlla de Primavera el 6 d'abril del 2018. El grup presentarà el quart disc quan farà un any i sis mesos que van acomiadar-se dels seus seguidors per "agafar energia". Els d'Aiguafreda han evitat concretar com serà el nou treball però han avançat que deixaran de ser "únicament" un grup acústic per passar a tenir cançons "més potents", "ballables" i "plenes" amb una sonoritat "més elèctrica". El conjunt ha explicat que entraran a gravar a l'estudi la segona setmana de gener i que el compacte es farà públic amb "suficient temps" perquè el públic se'l conegui. Els Catarres han obert la porta a possibles col·laboracions d'altres artistes en aquest nou àlbum.

Summary: Els Catarres tornen als escenaris per presentar el seu quart disc al Cruïlla Primavera


En l'acumulat de l'any, han caigut un 2,5% respecte el primer semestre de l'any passat ACN Barcelona.-L'índex de vendes a les grans superfícies a Catalunya van augmentar un 2,9% al juny respecte el mateix mes de l'any passat, segons l’Institut d’Estadística de Catalunya (Idescat). Per grups de productes, les vendes dels productes no alimentaris han augmentat un 3,5% i les dels productes d’alimentació, un 2,0%. En l’acumulat dels primers sis mesos de l’any, la variació de l’índex ha estat del -2,5% respecte al mateix període de l’any anterior. Les vendes acumulades en aquest període mostren variacions negatives tant dels productes d’alimentació (-1,4%) com de la resta de productes (-3,2%), degut als forts decrements registrats els mesos de gener, abril i maig. A preus constants ─és a dir, eliminant l’efecte dels preus─, l’índex mostra un increment interanual de l’1,0% al juny del 2018. Per grups de productes, les vendes d’alimentació disminueixen un 0,6%, mentre que la resta de productes augmenten un 2,3% en el mateix període.

Summary: Les vendes a les grans superfícies augmenten un 2,9% interanual al juny


El 70% de barcelonins volen que l’alcaldessa Ada Colau cooperi en l’1-O i permeti l’obertura de col·legis electorals, segons una enquesta de l’Ara publicada aquest diumenge. Entre els simpatitzants dels comuns, el percentatge és major, un 82%, tot i que estan dividits respecte el posicionament que ha pres el partit, 40% hi està a favor i 40% creu que hi hauria de donar “ple suport”. La col·laboració de l’Ajuntament amb la Generalitat en l’1-O podria trencar el pacte de govern amb el PSC, ja que el partit dona per fet que el primer tinent d’alcalde, Jaume Collboni, abandonarà el govern municipal si Colau obre els col·legis. Tot i això, el 58% dels votants socialistes estan a favor que l’Ajuntament faciliti el referèndum.  A la resta de Catalunya, sis de cada deu catalans demanen la implicació del seu alcalde, un percentatge que és més alt a les ciutats amb menys habitants. En els municipis de més de 10.000 habitants és on hi ha el suport més baix, que tot i això arriba fins al 56,3%.

Summary: Set de cada deu barcelonins volen que Colau cooperi en l’1-O, segons una enquesta del diari 'Ara'


Ciutadans BCN (Cs) reclama al govern d'Ada Colau la devolució dels imports cobrats per la taxa de recollida de residus municipals i que es redueixi a la meitat en els pròxims rebuts del 2020. A través d'un comunicat, la presidenta de Cs a l'ajuntament de Barcelona, Luz Guilarte, critica que aquesta taxa lliga la seva tarifa al consum d'aigua realitzat en els habitatges i remarca que "no diferencia la capacitat econòmica o l'esforç en el reciclatge", cosa que, a parer seu, "suposa un càstig per a les famílies en estar vinculat al consum de l'aigua". Guilarte recorda que "la situació econòmica de la ciutat i de les famílies barcelonines s'ha vist agreujada amb la pandèmia" i que a tot això s'hi ha sumat "l'impostàs de Colau i el PSC". La presidenta del grup municipal de Ciutadans ha anunciat que la seva formació defensarà en la pròxima comissió d'Economia i Hisenda la devolució dels tributs cobrats i que sol·licitarà que es redueixi un 50% durant la resta del 2020. A més, ha detallat que, com que a l'octubre es tornaran a revisar les ordenances fiscals per al 2021, el seu grup demanarà la retirada d'aquesta taxa fins que el govern municipal demostri que les millores que ha introduït en el servei justifiquen la seva aplicació. A més, reclamarà que es disposi d'una fórmula que desvinculi el tribut del consum de l'aigua per no castigar les famílies.

Summary: Cs reclama a Colau que retornin les taxes de recollida de residus cobrades


El turoperador britànic Neilson ha confirmat que aquest hivern deixarà de portar vols d'esquiadors a l'aeroport de Lleida-Alguaire arran de la fallida de Thomas Cook que és amb qui contractava la majoria d'avions. Durant la Taula Estratègica de l'aeroport celebrada dimecres ja es va donar pràcticament per fet que els britànics deixarien d'operar a Lleida-Alguaire i que traslladarien els vols per portar esquiadors a Andorra a Tolosa de Llenguadoc mitjançant avions regulars que ja hi ha en aquell aeroport. El portaveu del turoperador, Ian Archer, ha dit a l'ACN que deixen la "porta oberta" a la possibilitat de tornar a Lleida-Alguaire en un futur, quan s'hagi "estabilitzat la situació" i ha afirmat que les relacions amb Aeroports de Catalunya han estat "molt bones". Els vols d'esquiadors britànics de Neilson que havien d'arribar aquest hivern a l'aeroport de Lleida-Alguaire aterraran al de Tolosa de Llenguadoc, tal com ja s'havia insinuat a la Taula Estratègica de dimecres. De fet, quan va haver-hi la fallida de Thomas Cook, el portaveu de Neilson a Andorra, Ian Archer, ja va avançar que tot i que intentarien reemplaçar els avions que contractaven per altres i poder continuar operant a Alguaire, les opcions eren limitades. Segons Archer, Neilson necessita un aeroport amb "tràfic existent" i aquest és el cas del de Tolosa tot i que tampoc descarten operar el proper hivern amb el del Prat – Barcelona, en funció del nombre final de la capacitat dels vols que els puguin anar bé. Neilson va portar la temporada passada 14.071 esquiadors britànics a través de l'aeroport de Lleida-Alguaire. D'aquests, la majoria anaven a esquiar a pistes d'Andorra, mentre que entre 300 i 400 ho van fer a Baqueira Beret, a la Val d'Aran. A principis d'agost, el Govern va anunciar la renovació de l'acord amb Neilson amb el qual el turoperador seguiria portant esquiadors britànics al Pirineu a través de Lleida-Alguaire aquesta temporada d'hivern. La previsió de Neilson s'havia fixat en la venda de 10.000 paquets turístics per anar, sobretot a Andorra però també a Baqueira, una destinació que veien en potencial creixement. Thomas Cook aportava un 70% dels avions amb què Neilson transportava els seus clients. El secretari d'Infraestructures, Isidre Gavín, ja va dir dimecres que la marxa de Neilson de Lleida-Alguaire genera un impacte negatiu al turisme andorrà però baix a les comarques de Lleida i "insignificant" a l'aeroport lleidatà.  L'aeroport es quedarà doncs aquest hivern amb l'activitat del turoperador suec Quality Travel, que transporta uns 4.000 passatgers per anar a esquiar al Pirineu, un miler dels quals a la Val d'Aran.

Summary: Neilson confirma que deixa de portar vols d'esquiadors a l'aeroport de Lleida-Alguaire


S'han immobilitzat les sis instal·lacions d'aviram en un radi de tres quilòmetres ACN Barcelona.-El Departament d'Agricultura, Ramaderia, Pesca i Alimentació ha confirmat un focus de grip aviària del subtipus H5N8 en una granja de recria d'ànecs a l'aire lliure a Sant Gregori (Gironès), on han mort entre una vintena i quarantena d'animals per aquest virus des del cap de setmana. És el primer focus de grip aviària en una explotació agrària a Catalunya des que va començar l'actual crisi a nivell europeu per diversos brots del virus, després de l'estiu, i el segon que es detecta en pocs dies, després que dimarts es trobés morta una cigonya salvatge al Parc Natural dels Aiguamolls de l'Empordà. La principal hipòtesi és que els ànecs s'haurien contagiat a través d'aus salvatges migratòries. Les primeres mesures preventives han estat l'ordre de sacrifici dels 17.300 ànecs de la granja, que es completarà en 24 hores, i la immobilització de les sis explotacions d'aviram que es troben un radi de tres quilòmetres. La granja de Sant Gregori afectada pel focus de grip aviària es dedica a l'engreix d'ànecs per a la producció de foie-gras. Els responsables de l'explotació van alertar que, des del cap de setmana, se'ls estaven morint animals i dilluns van portar les mostres al laboratori. Aquest dimecres a última hora les autoritats van confirmar que la causa de les morts havia estat el virus de la Influença Aviària d’Alta Patogenicitat (IAAP), grip aviària, del subtipus H5N8.  En una roda de premsa per explicar el segon focus de grip aviària detectat aquesta setmana a Catalunya, la consellera d'Agricultura, Meritxell Serret, ha explicat que aquest positiu ha obligat a activar els protocols i mesures de prevenció per aïllar el focus i evitar el risc de contagi i l'impacte en el sector. D'entrada, aquest dimecres a la nit va començar el sacrifici de les 17.300 aus del cens de la granja, seguint el principi "de màxima precaució i exigència", ha afirmat la consellera.  També s'han immobilitzat les granges d'aviram en un radi de tres quilòmetres. Es tracta de dues granges més a Sant Gregori i quatre a Bescanó. Precisament, l'explotació d'aviram que es troba més a prop de la granja afectada, a menys d'un quilòmetre, està buida aquests dies i per això no s'han hagut de plantejar mesures addicionals per a aquestes instal·lacions. A més, s'està inspeccionant de manera exhaustiva la ramaderia d'aviram de la zona més propera.  La directora general d'Agricultura i Ramaderia, Teresa Masjuan, ha afegit que altres mesures preventives que s'han establert a la zona de protecció marcada són la prohibició de la caça i de qualsevol celebració de mercats, exposicions o altres concentracions d'aus, així com de l'alliberament a la natura d'aus de caça silvestre. Aquestes mesures estaran vigents durant un període de, com a mínim, 21 dies.  Els responsables de garantir la sanitat ramadera han mantingut aquest dijous al matí una reunió amb caràcter d'urgència amb els representants del sector i aquesta tarda el consell tècnic del Centre de Sanitat Avícola de Catalunya (CESAC) continuarà treballant en el pla d'actuació.  Un subtipus de grip aviària que no es pot transmetre a les persones Serret ha donat un missatge de tranquil·litat per a la ciutadania i ha puntualitzat que aquest és un problema de "sanitat ramadera", però que "no hi ha risc per a la salut pública" perquè el subtipus H5N8 no és pot transmetre a les persones per cap via. El secretari de Salut Pública, Joan Guix, hi ha insistit: "No existeix cap constància enlloc del món que aquest subtipus tingui un efecte patogen sobre les persones per cap via de transmissió, ni per contacte, ni per inhalació ni per ingesta alimentària".  Guix  també ha assegurat que els mecanismes a Catalunya de seguretat alimentària, des de la indústria fins a la taula, són "completament segurs". Tot i que l'H5N8 no es pot transmetre a les persones per ingesta, el responsable de Salut Pública ha afirmat que igualment hi ha filtres i punts de controls "suficients a tots els nivells" per descartar qualsevol tipus de perill.  Protocols en un territori de pas d'aus migratòries  Serret ha assegurat que, tot i que aquest segon focus, els protocols estan funcionant, però que, en tractar-se d'un territori de pas per a les aus migratòries, hi ha vies de contagi molt difícil de controlar. Com que els ànecs de la granja de recria de Sant Gregori es trobaven a l'aire lliure, aquesta és la principal hipòtesi per explicar el contagi.  El comitè interdepartamental tècnic del Pla de contingència d'influència aviària ja s'havia reunit dimarts després de confirmar el primer focus als Aiguamolls de l'Empordà. Aleshores es va decidir immobilitzar les granges d'aviram en un radi de tres quilòmetres d'on s'havia detectat el focus i prohibir la caça d'aus en deu quilòmetres a la rodona.  Masjuan ha explicat que, després del focus de grip aviària en una granja de Tolosa el desembre, es van activar una sèrie de mesures de prohibició a les zones humides de Catalunya, considerades d'alt risc. Són els Aiguamolls de l'Empordà, la desembocadura del Llobregat i l'àrea de les Terres de l'Ebre. Concretament es va prohibir utilitzar ocells com a reclam; criar ànecs i oques conjuntament amb altres aus de corral; la cria d'aus de corral a l'aire lliure i donar a les aus de corral aigua de dipòsits d'aigua on podrien haver begut ocells salvatges. També es va recomanar que aquests dipòsits d'aigua es protegissin. Des del 2003, s'aplica a Catalunya el programa de vigilància de la influència avia, en coordinació estatal.

Summary: Detecten un nou focus de grip aviària en una granja de Sant Gregori, que obligarà a sacrificar més de 17.000 ànecs


La Diputació de Girona ha acabat les obres per millorar la seguretat de la carretera GIV-5132,que enllaça la C-66 a Banyoles (Pla de l'Estany, amb el nucli de Galliners. L'actuació, que ha costat 382.360 euros, ha eixamplat la calçada i ha suavitzat els revolts amb l'objectiu de compatibilitzar el pas simultani de tractors i vehicles. Aquesta via és una de les 186 que integren la Xarxa Viària Local de l'ens. Té una longitud de 12,4 quilòmetres i enllaça nuclis i veïnats de tres municipis del Pla de l'Estany: Banyoles, Fontcoberta i Vilademuls.  Les obres s'han centrat en el primer tram de la carretera. En concret, 2,28 quilòmetres. Fins ara, la via tenia cinc metres d'amplada i ara la calçada ha passat a tenir-ne 6,5 metres fins a la cruïlla de Fontcoberta i de 5,5 fins al final de l'actuació. També s'han adoptat mesures per minimitzar l'impacte a l'entorn amb estesa de terra sobre els talussos de terraplè i sembrant herba.  Aquesta no és l'única intervenció que s'ha fet en aquesta carretera. Entre el 2016 i el 2017 es va millorar el ferm i es va ampliar la calçada gràcies al condicionament de vorals des de la cruïlla de les Quatre Soques fins a Vilavenut. En aquest projecte, també s'hi va incloure l'eixamplament dels ponts de Vall-llobera i del Garrumbert.

Summary: La Diputació acaba les obres per millorar la seguretat a la GIV-5132 entre Banyoles i Galliners


Veïns de Riudecanyes (Baix Camp) van alertar divendres al matí als Mossos i a l'Ajuntament de "fets sospitosos" en el solar d'un antic restaurant de la urbanització Mar de Riudecanyes el mateix dia de l'atemptat. Havien passat només unes hores de l'atemptat de Cambrils i els veïns van avisar que, el dia abans, haurien vist l'Audi A3 pel poble i també restes de coses a l'exterior d'un antic restaurant a les afores del poble. L'alcalde de Riudecanyes, Josep Maria Tost, ha agraït la col·laboració de la ciutadania que va afanyar-se a trucar la Policia, poc després dels atemptats. "Aquesta actuació és estranya, sobta i ens preocupa", ha assegurat l'alcalde, que ha explicat que la zona on van estar-hi els terroristes té mobilitat, amb habitatges i activitat turística a prop perquè està pròxima a l'embassament. Els Mossos van trobar restes d'una petita foguera, el passaport i el carnet de conduir de Mohamed Huchamy i el passaport de Younes Abouyaaqoub. Els documents estaven cremats parcialment. També van recollir diversos comprovants de compres.

Summary: Veïns de Riudecanyes alerten els Mossos d'haver vist l'A3 pel poble i de "fets sospitosos" a un antic restaurant


ERC promou una moció als ajuntaments per demanar una comissió d'investigació al Congrés sobre les "presumptes irregularitats" de la monarquia. El partit farà arribar el text de la moció als 600 ajuntaments on té representació. El document també proposa el rebuig al sistema monàrquic espanyol que defineix com a "corrupte i hereu del franquisme". ERC vol que s'investiguin les actuacions dels membres de la Casa Reial així com dels seus "còmplices", i les seves possibles influències en la política diplomàtica i comercial de l'estat espanyol amb l'Aràbia Saudita. En un altre punt, la moció demana que es retirin els reconeixements a Joan Carles I i que es canviïn els noms dels carrers que en facin referència. El text que els republicans presentaran als ajuntaments també expressa el suport a qualsevol iniciativa encaminada a denunciar "l'opacitat" de la monarquia espanyola i en favor de clarificar "qualsevol presumpte irregulalitat comesa".  La moció, en la seva part d'exposició de motius, destaca que en plena crisi sanitària i social que viu el país arran del coronavirus, la monarquia espanyola i el rei Felip VI "admeten sense vergonya possibles irregularitat en els comptes del rei emèrit". I que l'actual rei, Felip VI, hagi renunciat públicament a l'herència paterna "en un intent d'amagar aquesta situació i netejar la seva imatge".  Segons els republicans, la monarquia espanyola ha acceptat de manera implícita l'origen "poc net" del fons que ha gestionat la Casa Reial al marge del pressupost públic. I, per aquests motius, la moció recorda que ERC ha instat la Comissió Europea a investigar aquest suposat cas de blanqueig de capitals i ha presentat una sèrie de demandes al Congrés dels Diputats per tal que es creï una comissió d'investigació "que permeti investigar fins al final l'origen de la fortuna dels Borbó". I conclouen que "la constitució no pot ser una excusa per tapar de nou la corrupció de la monarquia".

Summary: ERC promou una moció als ajuntaments per demanar una comissió d'investigació sobre la monarquia espanyola al Congrés


El president del govern espanyol, Pedro Sánchez, ha afirmat aquest dilluns en una entrevista a RTVE que preveu reunir-se amb el president de la Generalitat, Quim Torra, “a principis de juliol” per reactivar les relacions entre els dos governs. Sánchez ha expressat el seu desig de reactivar els mecanismes de debat i acord, a través, per exemple, de la Comissió Bilateral entre els governs espanyol i català. Sánchez coincidirà a un acte amb Torra previsiblement aquest divendres a la inauguració dels Jocs del Mediterrani a Tarragona, i espera “obrir una nova etapa” respecte a Catalunya. El president espanyol també ha assegurat que veu “raonable” que un cop es tanqui la instrucció “quan el jutge ho consideri”, Institucions Penitenciàries traslladi els presos independentistes a Catalunya, “prop de les seves famílies i dels lletrats perquè el dret de defensa es pugui materialitzar”. El president espanyol ha fet aquestes manifestacions a la seva primera entrevista després d’arribar a La Moncloa fruit de la moció de censura. Precisament sobre aquest fet, ha apuntat que espera “esgotar la legislatura”. Al seu entendre, després de la moció cal un “procés de normalització” que implica “governar amb el procés” i de la mà de les CCAA i dels ajuntaments a més de tirar endavant les lleis que van ser vetades pel govern de Rajoy.  Per aconseguir-ho, aspira a assolir acords amb altres formacions, com Podem, amb qui vol acords per “regenerar la vida democràtica” i “redistribuir el creixement econòmic”. “Podem compartir una agenda social i crec que l’agenda de regeneració es pot ampliar, a més de qüestions d’Estat on espero coincidir en el seu anàlisi i execució amb el PP”, ha dit.  Es reunirà amb Torra a principis de juliol Respecte a la qüestió territorial, Sánchez ha afirmat que aquesta setmana tancarà l’agenda de reunions amb els presidents de les quatre comunitats autònomes “històriques” (Catalunya, País Basc, Galícia i Andalusia).  “Espero reunir-me amb Torra, si finalment coincideix amb la seva agenda, a principis del mes de juliol, i crec que el fonamental no és només fer una reunió de cortesia sinó activar mecanismes que des del 2011 no s’activen i em refereixo a la Comissió Bilateral entre el govern despanya i de Catalunya”, ha dit. Divendres acudirà amb el rei Felip VI a la inauguració dels jocs del Mediterrani a Tarragona on espera coincidir amb Torra per primera vegada. “Crec que és important reivindicar els Jocs del Mediterrani i espero que puguem obrir entre tots una nova etapa a Catalunya”, ha dit. Nova política penitenciària amb els presos d’ETA Després de deixar clar que la qüestió dels presos d’ETA no té “res a veure” amb la de Catalunya, Sánchez ha apuntat que en la qüestió del País Basc, un cop ETA s’ha dissolt “cal abordar el fenomen amb una política penitenciaria diferent”. En aquest sentit ha demanat a la resta de formacions que no facin d’aquest punt un “element de discòrdia”. Reunió amb Macron dissabte que ve Respecte a l’acollida dels refugiats de l’Aquarius, Sánchez ha afirmat que s’ha evitat que el cas del vaixell es convertís en una autèntica tragèdia humanitària, tot i que ha afirmat que cal la “solidaritat de la UE” per abordar conjuntament la política migratòria, de fronterers i d’integració i asil. La cooperació, ha dit, ha de ser “reforçada amb els països d’origen i de trànsit d’aquestes migracions”.  En aquest marc ha anunciat que emprendrà una “ronda de consultes i de viatges” a Berlín, París i Lisboa que comença dissabte de la setmana que ve amb Macron a París.  Sobre l’eliminació de concertines, Sánchez ha afirmat que les fronteres es poden protegir sense vulnerar els Drets Humans. “Hem de fer una política migratòria sensata i és evident que no obrirem les fronteres, que és inviable, i cal gestionar els fluxos migratoris”, ha dit. Admet que no pot derogar completament la reforma laboral Respecte a les seves primeres actuacions, ha afirmat que li agradaria” derogar la reforma laboral i la llei de seguretat ciutadana. Ha admès que en aquests moments al Congrés “no hi ha majoria” per derogar la reforma laboral en la seva totalitat, tot i que sí “punts concrets” que “precaritzen relacions laborals d’empreses subcontractades”. També ha apuntat que vol donar un impuls gran a la igualtat i acabar amb la bretxa salarial.  Nous impostos i augment de cotitzacions màximes de la Seguretat Social per garantir les pensions Respecte a les pensions, ha afirmat que el seu govern “farà tot el possible” per “garantir la solvència del sistema públics de pensions” i per “resoldre el dèficit de la seguretat social”. Segons Sánchez, el govern de Rajoy no ha deixat en bon estat el fons de la reserva de la Seguretat Social, i cal “garantir la dignitat de les pensions i obrir el debat sobre els ingressos públics per garantir el sosteniment de les pensions”. Per això cal “racionalitzar les despeses de la Seguretat Social” i “parlar de les cotitzacions”, fet que implica “destopar les màximes, i parlar de com garantim el seu sosteniment a través de figures impositives noves”.  No hagués nomenat a Huerta, però defensa Planas Respecte a la dimissió de Màxim Huerta, Sánchez ha admès que “probablement” no l’hagués nomenat ministre si li hagués explicat el seu problema amb Hisenda. “Estem en una nova era” on “no em separaré ni un mil·límetre del mandat de la regeneració democràtic”, ha dit. En canvi, ha defensat el ministre d’Agricultura, Luis Planas, que ha donat “explicacions suficients” sobre una qüestió on “no hi ha cas” i la mateixa Fiscalia ha dit que no hi tenia “res a veure”. “Espero que es retiri aquesta investigació en les pròximes setmanes”, ha dit. Treure les restes de Franco del Valle de los Caídos Pel que fa al Valle de los Caídos, ha afirmat que Espanya “no es pot permetre” mantenir “símbols que separin” els ciutadans, i ha recordat que Alemanya o Itàlia no tindrien mai aquesta mena d’homenatges. En aquest sentit ha demanat als grups parlamentaris que donin suport a la iniciativa que el seu executiu adoptarà de treure les restes de Franco del Valle de los Caídos, recordant que el mateix PP va condemnar el franquisme fa uns anys.

Summary: Sánchez veu "raonable" traslladar els presos independentistes a Catalunya quan es tanqui la instrucció


El Patronat de Fira de Girona ha aprovat un pressupost que puja a 1,62 milions d'euros (MEUR) per a aquest 2018, sensiblement superior al de l'any passat. Després d'arrossegar pèrdues durant vuit anys, la Fira ha tancat l'exercici 2017 assolint uns beneficis de gairebé 80.000 euros. Dels números globals, també en destaca que els ingressos derivats dels certàmens propis i activitats que organitzen tercers s'han arribat a incrementar fins a un 34%, arribant a situar-se gairebé en 1,4 MEUR. La directora de Fira de Girona, Coralí Cunyat, subratlla que aquests números avalen el canvi d'estratègia que va impulsar quan va arribar al càrrec, i permeten afrontar les obres –la primera que es farà, serà la nova façana- per remodelar l'equipament. Precisament, el Patronat d'avui ha donat llum verd a la licitació d'aquests treballs. Durant la reunió, també s'ha parlat de la polèmica generada per l'Exèrcit durant el darrer Expojove, en què l'estand de les forces armades va exhibir dibuixos on hi apareixia un soldat armat. Durant la reunió, s'ha posat de relleu que les imatges contravenien obertament el codi ètic i s'ha decidit traslladar el cas als serveis jurídics perquè estudiïn què cal fer a partir d'ara. Fira de Girona encara aquest 2018 amb optimisme. El Patronat d'aquest dimarts, precedit de la reunió del Comitè Executiu, ha servit per passar balanç dels números del 2017 i aprovar els comptes per a aquest exercici. Ja d'entrada, la directora subratlla que l'any passat s'ha pogut tancar en positiu, amb beneficis de 77.817,14 euros. "S'ha de tenir en compte que al 2016 havíem tingut unes pèrdues de 57.375,38 euros; per tant, hem aconseguit donar la volta a la situació", destaca Coralí Cunyat. Per a la directora, això s'explica gràcies a què s'han pogut reduir amortitzacions (s'ha acabat de pagar un crèdit) i també perquè han crescut aquells ingressos derivats de l'activitat que acull el palau de fires. De fet, durant el 2017 Fira de Girona ha arribat a facturar fins a un 34% més per aquests conceptes. En concret, els certàmens que organitza directament i el lloguer de l'espai a tercers (perquè hi muntin fires o esdeveniments privats) han suposat ingressar 1.395.790,52 euros. Precisament, la directora subratlla que dins el pla estratègic de Fira de Girona per als propers anys hi ha incrementar els ingressos procedents de promotors externs. Entre d'altres, aquests són els que munten fires com les de Playmobil, el DinoExpo XXL o el Firatast i fan trobades d'empresa i sopars a l'interior del palau.   Pressupost d'1,6 MEUR Per a aquest 2018, Fira de Girona compta amb un pressupost que puja a 1.622.975 euros. És sensiblement superior al de l'any passat, que s'ha acabat tancant a 1,58 MEUR. Segons destaca Coralí Cunyat, Fira de Girona es mantindrà amb aquesta "doble estratègia" que ha impulsat d'ençà que va arribar al càrrec: la de combinar l'activitat de fires pròpies amb el lloguer d'espais a tercers. La directora explica que aquest any el palau acollirà cap a una dotzena de certàmens (i això, tenint en compte que n'han caigut alguns com el Girocàmping, que es farà a Fontajau, o la Fira de l'Esport). Durant el 2017, comptant tant el públic de les fires com els assistents a actes privats, per l'equipament a tocar de la Devesa hi van passar fins a 222.616 persones. Licitació de les obres El Patronat d'aquest dimarts també ha donat llum verd a licitar les obres de la nova façana vidriada que donarà a la Devesa. Precisament, aquests treballs són els que faran que la zona estigui empantanegada el mes de juny, i que impediran que la Fundació Princesa de Girona (FPdGi) celebri els seus premis anuals a l'Auditori, on assisteixen els reis Felip VI i Letizia. Coralí Cunyat explica que demà passat ja es farà pública la licitació d'aquests treballs, que pugen gairebé a 260.000 euros. La resta d'obres, que es faran a la part interior del palau i tenen un pressupost d'uns 106.000 euros, s'aniran fent per parts més endavant.   Coralí Cunyat explica que els treballs permetran convertir Fira de Girona "en un equipament del segle XXI". A més, quan acabin, la Fira podrà disposar d'una llicència definitiva per fer-hi multiactivitats (és a dir, acollir concerts i altres actes més enllà dels certàmens). Tot i que ara això ja es fa, cada cop que es munta un d'aquests esdeveniments els seus promotors han de demanar una llicència específica. Amb la de multiactivitats en vigor, només caldrà que sol·licitin una autorització (i d'aquesta manera, se'n simplifiquen els tràmits). La presència de l'Exèrcit, en mans de serveis jurídics Durant la reunió del Patronat, la seva presidenta i alcaldessa de Girona, Marta Madrenas, també ha explicat als assistents la polèmica que es va generar amb l'estand de l'Exèrcit a l'Expojove. Entre d'altres, perquè després que el jutjat permetés que les forces armades anessin al saló sense uniforme -van enviar-hi personal civil- sí que al mostrador van exhibir dibuixos on apareixia un soldat armat. Madrenas ha deixat clar que això contravé el codi ètic de Fira de Girona. Però abans de prendre cap decisió –és a dir, si es torna a sancionar l'Exèrcit- s'ha decidit elevar el cas als serveis jurídics perquè emetin un informe. "Per tant, ara s'estudiarà i després veurem què fer", ha conclòs Coralí Cunyat.

Summary: Fira de Girona aprova un pressupost d'1,62 MEUR i posa en mans de serveis jurídics la polèmica de l'Exèrcit a l'Expojove


L'expresident del Futbol Club Barcelona Sandro Rosell està essent investigat per un jutjat de la capital catalana arran d'una querella de la Fiscalia que l'acusa d'haver defraudat prop de 230.000 euros a Hisenda durant l'exercici del 2012, segons ha avançat 'El Periódico' i han confirmat a l'ACN fonts de la defensa de Rosell. En concret, aquestes fonts han definit el cas com una qüestió de "diferència de criteris interpretatius" amb l'Agència Tributària. Rosell està citat a declarar el 17 de setembre. L'expresident del Barça està en presó preventiva des del juny de l'any passat per ordre de la jutgessa de l'Audiència Nacional Carmen Lamela, que li atribueix delictes de blanqueig de capitals i organització criminal en una altra causa que té oberta. En la querella que ara li presenta la Fiscalia, s'indica que Rosell s'hauria servit d'una societat de la qual era administrador únic per obtenir rendes que no hauria fet constar a la declaració de la renda per valor de 350.000 euros, una quantitat derivada de la seva activitat professional, segons cita el rotatiu barceloní del text de l'escrit del fiscal. Així, segons la Fiscalia, Rosell hauria generat factures a través d'aquesta empresa a clients que en realitat eren seus. Així hauria amagat la retribució que rebia pels serveis professionals que prestava.

Summary: Un jutjat investiga Sandro Rosell per un presumpte frau de 230.000 euros a Hisenda el 2012


Tal com va fer amb Bassa, Forcadell, Sánchez, Cuixart, Junqueras i Romeva ACN Madrid.-El jutge instructor de la causa al Tribunal Suprem contra els líders del procés, Pablo Llarena, ha donat el vist i plau aquest dimarts al trasllat a presons catalanes de Joaquim Forn, Jordi Turull i Josep Rull, tal com va fer la setmana passada amb Bassa, Forcadell, Sánchez, Cuixart, Junqueras i Romeva, que han començat a ser traslladats avui, segons fonts de la defensa. En una interlocutòria, el jutge assegura que no veu cap “raó processal” per oposar-se al trasllat, però recorda –com va fer la setmana passada en la resta de casos- que la decisió està en mans d’Institucions Penitenciàries. El magistrat respon d’aquesta manera l’escrit que li ha fet arribar Institucions Penitenciàries a través del director del centre d’Estremera que proposa el trasllat per “raons de vinculació familiar”. El vist i plau de Llarena és un pas més dins del protocol establert en aquest tipus de casos on a més de la petició de les defenses cal un informe positiu per part d’Institucions Penitenciàries.  Un cop obtinguda la resposta del jutge, com en els casos de Junqueras, Romeva, Sànchez, Cuixart, Bassa i Forcadell, la Junta d’Avaluació d’Estremera estudiarà i aprovarà el trasllat als centres penitenciaris catalans.  La comunicació implica que el magistrat no preveu dur a terme noves diligències que requereixin la presència de Forn, Rull i Turull, que té en aquests moments en situació de presó provisional.  Tot plegat té lloc en paral·lel a l’inici del trasllat dels sis primers presos independentistes a presons catalanes, que està en marxa i s’allargarà fins dimecres, en el cas de Forcadell i Bassa, i dijous en el cas de Cuixart, Sànchez, Romeva i Junqueras. Dimecres de la Setmana passada la Sala d’Apel·lacions del Tribunal Suprem va confirmar la interlocutòria de processament dels 25 investigats en aquesta causa per delictes de rebel·lió, desobediència i malversació.  El magistrat conclou, com en casos anteriors, que “no existeix cap raó processal que condueixi a la custòdia dels processats en cap centre penitenciari concret”, tot i que insisteix que el trasllat és cosa de la Secretaria General d’Institucions Penitenciàries”.

Summary: Llarena dona el vist i plau al trasllat de Forn, Rull i Turull a presons catalanes


El portaveu del govern espanyol, Íñigo Méndez de Vigo, ha criticat aquest divendres les manifestacions de l'excampió del mon de motociclisme Àlex Crivillé, que en una entrevista a Catalunya Ràdio va justificar que els esportistes espanyols tributin fora de l'Estat perquè "qui no ho fa és burro". Segons Méndez de Vigo, que ha admès que no coneixia les manifestacions de Crivillé, "pagar impostos és contribuir a que el teu país tingui uns grans serveis públics, pensions, i a fer realitat la millora de la vida de les persones, i per tant és un deure cívic". "Crec que qui paga els seus impostos compleix un deure cívic que cal ressaltar", ha sentenciat.

Summary: El govern espanyol respon a Crivillé que pagar impostos és "un deure cívic"


La Comissió d'Urbanisme del Camp de Tarragona ha aturat, aquest dijous, la tramitació del pla parcial urbanístic de Muntanyans II a Torredembarra, on la Sareb –propietària dels terrenys– planteja la construcció de 550 habitatges. Segons Agustí Serra, director general d'Ordenació del Territori i Urbanisme, l'informe urbanístic i territorial que han emès és "clarament desfavorable" ja que consideren que hi ha un problema d'inundabilitat –d'acord amb la sentència del 2011 del TSJC que va ser ratificada pel Tribunal Suprem l'abril del 2014–. Així, aposten perquè l'Ajuntament de Torredembarra replantegi "la classificació d'aquest sector", que en el Pla General del 2001 consta com a sòl urbanitzable. Després d'una dècada de litigis, l'abril del 2014 el Tribunal Suprem va anul·lar definitivament el pla urbanístic dels Muntanyans II, que preveia la construcció de més de mig miler d'habitatges a tocar de l'Espai d'Interès Natural (EIN) de la platja dels Muntanyans de Torredembarra, en uns terrenys inundables. Malgrat això, la Societat de Gestió d'Actius Provinents de la Reestructuració Bancària (Sareb) va tornar a presentar un avantprojecte de pla parcial per alçar-hi el mateix nombre d'habitatges, després de millorar el drenatge de l'espai. Aquest dijous, però, la Comissió d'Urbanisme del Camp de Tarragona ha aturat el pla basant-se, sobretot, en la sentència del TSJC del 2011. Agustí Serra també ha aclarit que la seva valoració desfavorable no va vinculada a l'informe ambiental que també s'ha de fer per avaluar el pla parcial, en el què s'inclou un informe de l'Agència Catalana de l'Aigua. Tant Serra com Francesc Santacana, responsable dels Serveis Territorials d'Urbanisme a Tarragona, han insistit que l'Ajuntament de Torredembarra hauria de replantejar la classificació de Muntanyans II. "Estem intentant veure com podem encaixar aquest espai en la legislació actual", ha manifestat Santacana, ja que "la legislació actual diu que les zones inundables no poden ser classificades, però alhora tenim una sentència que diu que aquest espai és inundable". "Hi ha una situació que cal aclarir", ha conclòs. Des de l'Ajuntament de Torredembarra la regidora d'Urbanisme, Clara Solivellas, ha volgut ser prudent i no valorar l'informe de la Comissió d'Urbanisme, que encara no ha pogut estudiar. Tot i això, ha reconegut a l'ACN que estan "contents" si la decisió va en la mateixa línia que segueix el consistori, per evitar que es construeixi a Muntanyans II. Així mateix, ha avançat que l'Ajuntament està començant a realitzar els tràmits previs per convertir el Pla General del 2001 en POUM, i dins d'aquesta transformació es contemplaria un canvi de classificació de l'espai en qüestió. POUM de Duesaigües i pla parcial Mas d'en Sorder a Tarragona La Comissió d'Urbanisme del Camp de Tarragona d'aquest dijous ha tractat moltes altres qüestions. Entre elles destaca el POUM de Duesaigües (Baix Camp), al qual s'ha donat llum verda però supeditant la seva publicació a la incorporació, per part del consistori, d'algunes precisions. El pla preveu sectors nous d'extensió urbana, d'ús residencial i d'activitat econòmica, al voltant del nucli urbà. Actualment el municipi té uns 250 habitants, i amb el POUM preveu un creixement, en els propers quinze o vint anys, d'un centenar d'habitants més. També s'havia d'iniciar avui el tràmit del pla parcial Mas d'en Sorder, a Tarragona, inclòs en el POUM de la ciutat. Un sector de 47 hectàrees a tocar del Club del Golf Costa Daurada que preveu 237 habitatges. En aquest cas, però, l'informe de la Comissió d'Urbanisme ha estat desfavorable ja que l'agenda del POUM indica que aquest espai no s'hauria de desenvolupar fins al període 2025-2030. El consistori tarragoní, doncs, haurà de revisar aquesta agenda o bé esperar almenys deu anys per tirar endavant el pla parcial.

Summary: La Comissió d'Urbanisme del Camp de Tarragona tomba el pla parcial urbanístic de Muntanyans II a Torredembarra


El Departament de Salut ha demanat als ciutadans que truquin directament al Centre d'Atenció Primària (CAP) o a l'hospital si aquest dimecres han de reprogramar una visita per culpa de la nevada. "En cas que els ciutadans no puguin anar demà a una visita programada al seu Centre d’Atenció Primària o a l'hospital, caldrà posar-se en contacte amb el mateix centre per reprogramar-la", ha assenyalat el Departament en un breu comunicat. "Es prioritzarà reprogramar les visites o proves dels pacients que no puguin anar-hi a causa de les condicions meteorològiques", ha puntualitzat Salut, que també ha recordat que els hospitals faran "l'activitat quotidiana". Finalment, el Departament de Salut també recorda que per resoldre dubtes o problemes de salut cal trucar el telèfon de la salut de Catalunya -el 061 CatSalutRespon-, que atén les 24 hores del dia i els 365 dies de l’any.

Summary: Salut demana als ciutadans que truquin al CAP o a l'hospital si han de reprogramar una visita per la nevada


El 90,6% dels alumnes de P3 han entrat al centre educatiu que les seves famílies havien escollit en primera opció per al curs 2016-2017 i fins a un 97,8% ho farà en algun dels centres que havien sol·licitat, segons el Consorci d'Educació de Barcelona. En total, s'han fet 279 assignacions d'ofici, que representen el 2,2% de les preinscripcions en centres de Barcelona ciutat. Segons les dades d'assignació final, que són similars a les del curs passat, a la ciutat encara hi ha 1.523 places vacants, un total de 382 a les escoles públiques. Pel que fa a primer d'ESO, el 89,1% de les famílies ha entrat al centre que ha demanat en primera opció i el 96,1% en alguns dels centres sol·licitats. En aquest curs, s'han fet 183 assignacions d'ofici i hi ha 104 places vacants en centres públics. Seguint el calendari de preinscripció establert, el 17 de maig es va publicar l'oferta final de places i el passat 20 de maig les famílies van poder conèixer el centre assignat. A partir d'avui, i durant tres dies, les famílies poden consultar les places vacants i sol·licitar un canvi de plaça d'assignació d'ofici a les subcomissions de garanties d'admissió. A partir del curs que ve, les escoles de la ciutat tindran un total de 2.224 grups d'infantil i primària, dels quals 50 –un 2,2%- seran grups addicionals. En el cas de P3, d'un total de 260 grups, 7 seran addicionals, 4 menys que el curs 2015-2016, i es concentren als districtes de l'Eixample, Sant Andreu, Sant Martí i Gràcia. Pel que fa al primer curs d'ESO, de les peticions de les famílies que han demanat plaça pública en el procés de preinscripció, un 89% entra en la primera opció i fins a un 96,1% en algun altre dels centres sol·licitats. En total, s'han fet 183 assignacions d'ofici i als centres públics encara hi ha 104 places vacants.

Summary: El 90,6% dels alumnes de P3 i el 89,1% de 1er d'ESO de Barcelona entren en els centres que havien escollit en primera opció


La fiscalia ha descartat modificar de moment l'acusació per rebel·lió al major Josep Lluís Trapero, l'exsecretari general d'Interior Cèsar Puig i l'exdirector general dels Mossos Pere Soler, tot i que la sentència del Tribunal Suprem va condemnar per sedició. El fiscal Miguel Ángel Carballo ha admès que és "conscient" de la sentència, però que ara "no és el moment processal oportú de modificar les conclusions". "Lògicament, en el moment oportú es valorarà i es considerarà la conveniència de calibrar la qualificació jurídica sobre els fets", ha afegit, però "no es farà cap modificació en aquest moment perquè no és legalment procedent". El fiscal Pedro Rubira ha remarcat que al judici a l'Audiència Nacional "no es jutja" els Mossos. Rubira ha argumentat llargament que ara no és el moment de canviar la qualificació, ja que l'escrit de qualificació provisional s'adequa perfectament als fets determinats per la interlocutòria de processament de la magistrada instructora. Citant jurisprudència del Tribunal Suprem i el Constitucional, ha recordat que la qualificació provisional s'ha d'adequar als fets delimitats en el processament, però jurídicament la fiscalia pot qualificar-los en el delicte que consideri més oportú. "No estem constrenyits", ha dit. Ha reconegut que el ministeri públic tindrà en compte els fets provats pel Suprem, que no els contradirà, però creu que en aquest judici ara s'ha de delimitar la participació dels quatre acusats en aquests mateixos fets. Justament, Rubira ha dit que l'objectiu del judici que ara comença és delimitar la responsabilitat dels quatre acusats en determinats fets i delictes, però no és partidari d'ajuntar en una sola macrocausa totes les actuacions dels Mossos el setembre i l'octubre del 2017 en relació al procés sobiranista, ja que això es farà en diversos jutjats catalans. "No jutgem el cos dels Mossos d'Esquadra, res més lluny de la realitat, mai ha estat la nostra intenció", ha reafirmat. El fiscal considera que els quatre acusats van incomplir diverses circulars de la fiscalia, interlocutòries  del Tribunal Superior de Justícia de Catalunya (TSJC) i resolucions del Tribunal Constitucional. "Això és el que es jutjarà", ha reblat. La fiscalia també tindrà en compte, per exemple, la sentència del Suprem sobre el 9-N, que va condemnar per desobediència Artur Mas, Joana Ortega, Irene Rigau i Francesc Homs. En el seu escrit d'acusació, la fiscalia demana penes d'11 anys de presó per a Trapero, Puig i Soler per un delicte de rebel·lió. El ministeri públic inicialment els acusava per sedició –dos delictes en el cas de Trapero, però va modificar la qualificació per mantenir la coherència amb l'acusació que es feia als polítics independentistes al procés que es va seguir al Tribunal Suprem. L'alt tribunal, però, va acabar descartant aquest delicte en la seva sentència i va condemnar per sedició. En el cas de Laplana, la fiscalia sempre l'ha acusat de sedició i sempre circumscrit als fets del 20-S i no pas de l'1-O.

Summary: La fiscalia descarta modificar de moment l'acusació per rebel·lió a Trapero, Soler i Puig tot i la sentència del Suprem


Els Mossos d'Esquadra desallotgen aquest dimarts per ordre judicial el Bloc Llavors al carrer Lleida de Barcelona, propietat del fons Vauras. Diversos grups d'activistes han fet una crida a mobilitzar-se per evitar l'execució, ja que tot i que els antiavalots s'hi han  desplegat cap a les 6.30 hores, encara no ha arribat la comitiva judicial. "Necessitem tota la força", demanen els activistes. Una cinquantena resisteix a l'interior. Al bloc viuen sis famílies amb menors i l'Ajuntament de Barcelona insisteix que la propietat els ha de fer una oferta de lloguer social d'acord amb el decret de l'habitatge. El jutjat havia aturat inicialment el desnonament en aplicació del decret, però finalment va dictar desnonament amb data oberta. (Aquesta notícia actualitza l'anterior amb el mateix titular amb més informació sobre el desallotjament) Més d'una desena de furgonetes dels Mossos estan aparcades a la zona, que ha quedat acordonada.  Com que no hi ha hagut oferta de lloguer social, el consistori prepara els corresponents expedients sancionadors, que poden arribar als 90.000 euros i fins i tot a l'expropiació. Les sis famílies que viuen al bloc ho fan des del juliol del 2017, i s'han enfrontat a cinc intents de desnonament. L'últim és el que es va aturar al gener en aplicació del decret de l'habitatge. Al febrer, però, la mateixa jutgessa va dictar una nova ordre de desnonament, aquesta amb data oberta entre el 26 de febrer i l'11 de març. A partir de llavors, els activistes van iniciar una campanya amb concerts i activitats per garantir la presència de gent a l'edifici i impedir el desnonament.  El Sindicat de Barri del Poble-sec i les famílies del Bloc Llavors han demanat mesures cautelars al comitè de Drets Econòmics, Socials i Culturals de l’ONU. També han enviat una carta a Leilani Farha, la relatora de l’ONU en matèria d’habitatge.

Summary: ACTUALIZACIÓ:Els Mossos desallotgen el Bloc Llavors al carrer Lleida de Barcelona


El president del TSJC, Jesús Maria Barrientos, creu que les autoinculpacions haurien de tenir un recorregut judicial "molt limitat" però afegeix que això ho decidirà i dependrà de cada jutge. Ho ha dit aquest dimarts a Lleida, on s'ha fet la reunió setmanal de la Comissió Permanent de la Sala de Govern del TSJC. Pel que fa a l'acordat en una reunió anterior de registrar com a màxim 25 autoinculpacions diàries en cada jutjat, Barrientos ha explicat que es va fer perquè no intervinguessin en el funcionament normal dels jutjats i no "col·lapsessin" els serveis de guàrdia. Tot i això, ha reconegut que cada jutge ha adoptat les seves mesures depenent de la seva disponibilitat. En aquest sentit i només a la ciutat de Barcelona, per exemple, ahir es van registrar 188 autoinculpacions. "Em sembla necessària la decisió de la Sala de Govern de limitar les autoinculpacions però si algun jutge decideix incrementar el número, em semblarà bé també perquè ho farà perquè ho pot fer", ha conclòs.

Summary: El president del TSJC creu que les autoinculpacions tindran un recorregut "molt limitat"


L'exconsellera d'Ensenyament Clara Ponsatí ha titllat "d'injustícia" la sentència del Tribunal Suprem contra els líders independentistes. A través d'una piulada, Ponsatí ha assegurat que la "revolta" ha de ser la resposta "davant la injustícia". "Sortiu a guanyar!", apunta l'exconsellera d'Ensenyament després de la decisió del Tribunal Suprem.

Summary: Ponsatí: "Davant la injustícia, la revolta. Sortiu a guanyar!"


L’alcalde de Tarragona, Josep Fèlix Ballesteros, es mostra del tot optimista amb els terminis, les inversions i el finançament públic i privat dels Jocs Mediterranis del 2017. Durant una visita a les obres d’enderroc de l’estadi d’atletisme de Campclar, que serà reformat i podrà acollir 5.000 espectadors, el batlle tarragoní ha recordat que, malgrat les incògnites sobre la formació de govern a Madrid, tenen el compromís de “totes les forces polítiques majoritàries” de realitzar aportacions econòmiques al pressupost operatiu de l’esdeveniment. “Es pot produir més aviat o més tard, però ens tranquil·litza veure que hi ha un suport àmpliament majoritari, a cavall d’aquests pressupostos i els de l’any vinent”, ha manifestat en relació als 9 MEUR pendents .  L’alcalde ha assegurat també que, al setembre, preveuen signar el conveni amb el Consell Superior d’Esports per impulsar la construcció de la piscina olímpica. A l’espera de rebre la partida de 3 MEUR l’Estat, l’organització vol engegar la licitació amb el romanent de les adjudicacions a l’Anella Mediterrània. La previsió és que les obres de la piscina arrenquin a finals d’any, amb un termini d’execució de quatre mesos. L’organització preveu obtenir un romanent de fins a mig milió d’euros que destinaria a fer arranjaments a altres seus com ara el Tennis Tarragona o el Club de Tir.  L’estadi d’atletisme Ballesteros ha visitat aquest dimarts les obres d’enderroc de les instal·lacions de la pista d’atletisme de Campclar, 30 anys després de la seva inauguració. Amb un pressupost inicial de 3,3 MEUR i un termini d’execució de vuit mesos, el recinte es renovarà, disposarà d’una pista homologada, àrees de llançament, nova il·luminació, zona central de gespa amb reg i una recta d’escalfament sota la tribuna principal, que podrà acollir fins a 5.000 espectadors durant els Jocs i 2.000 quan es desmuntin les grades provisionals.  L’alcalde ha afirmat que la resta d’obres van segons el termini previst. L’alcalde s’ha referit als problemes sorgits per a la instal·lació de les grues corresponents al pavelló, ja que “Aviació Civil ens va exigir un permís que no ens havia demanat”, però ha afirmat que la incidència s’ha resolt i que tot avança correctament. Pel que fa al llac, es troba en fase d’impermeabilització i s’omplirà d’aigua en els propers dies, ha apuntat el coordinador dels Jocs, el regidor Javier Villamayor. Bon ritme del patrocini privat Ballesteros ha opinat que després que s’hagi garantit la celebració dels Jocs, s’han pogut desencallar diversos patrocinis privats. En les properes setmanes n’arribaran més. Així, s’ha tancat un acord amb una companyia d’automòbils perquè cedeixi 300 vehicles als Jocs, també amb una companyia aèria perquè proporcioni bitllets d’avió per a les diferents delegacions participants, i es negocia amb empreses del sector serveis, de la construcció, de refrescos i d’assegurances per concretar les seves aportacions.  Crítiques a ERC L’alcalde ha respost a les crítiques d’ERC que ha titllat de ‘pelotazo’ la proposta feta per l'empresa Santa Gadea, que inclouria la construcció de tres camps de futbol i una residència al voltant de l'Anella, mitjançant una gestió privada durant 40 anys dels equipaments i el pagament d’un cànon de 2,5 MEUR anuals per part del consistori. L’alcalde ha defensat l’operació i ha opinat que a ERC “se’ls estan acabant els arguments i ara en busquen d’altres per fugir d’estudi i com un clau roent al qual aferrar-se”. “Això els deixarà encara més en evidència”, ha opinat. El regidor Javier Villamayor ha aclarit que l’Ajuntament va rebre aquesta oferta i que, en lloc de tancar-li les portes, ha decidit estudiar-ne la viabilitat. En qualsevol cas, el coordinador dels Jocs ha destacat que, si el consistori acaba acceptant la proposta, caldrà obrir un procés de licitació i un concurs públic al qual podrà aspirar qualsevol empresa. “No entenem aquesta virulència quan només estem escoltant una proposta”, ha reblat el regidor.

Summary: Ballesteros confia que hi hagi govern al més aviat possible per rebre l’aportació de l’Estat als Jocs Mediterranis


Els forns artesans de Tarragona lamenten que cada cop siguin menys davant la pressió de les grans cadenes. Una fleca històrica de Reus, el Forn Batet, ha baixat la persiana definitivament. Després de les vacances d'estiu, el propietari ja no va tornar a obrir. A les comarques del Camp i l'Ebre s'estima que queden uns 250 forners tradicionals. Admeten que la qualitat i l'especialització són la seva única taula de salvació. Quan els arriba la jubilació, sovint no hi ha relleu al darrere i el negoci -i l'ofici- s'acaba perdent. A tall d'exemple, de la trentena de forns que hi havia l'any 1980 a Tarragona, ara només en queden sis. Jordi Andreu, responsable del Forn Andreu i president del gremi de Tarragona i Comarca, parla dels flequers com una "espècie en perill d'extinció" sota l'amenaça del pa industrial. "On més s'ha patit el degoteig en els últims deu anys ha estat als pobles, per exemple, va tancar un forn a Vilabella i també d'altres baixes pel Priorat; és un ofici molt sacrificat, t'ha d'agradar", lamenta Andreu. Davant aquest context, el gremi, amb més de 500 anys d'història, busca estrènyer el vincle entre gremis del territori per mantenir l'ofici. El pa de Mestral i l'ús de farina de blat de Santa Coloma de Queralt (Conca de Barbera) és una de les diverses iniciatives  engegades per revaloritzar el pa fet artesanalment. "És un ofici molt sacrificat, t'ha d'agradar, i és complicat arrencar de nou i dedicar-s'hi si no s'és fill de flequer, i amb tot, la continuïtat tampoc queda gens garantida, per això se'n tanquen molts", admet Andreu, una opinió que també comparteix Joan Cabré, el seu homòleg a Reus i Comarca, i responsable del tradicional forn de pa Cabré, al carrer Ample de Reus. En aquesta comarca hi havia fins a vuitanta fleques fa cinc o sis anys enrere. Ara només n'hi ha trenta d'obertes, i poc mes d'una desena a Reus. "La barra de quart la donem per perduda, ens hem d'especialitzar" En altres capitals de comarca es reprodueix la mateixa dinàmica. A Valls queden tres forns i a Montblanc només un parell, on els propietaris, trencant la tònica habitual, són joves que han decidit seguir amb l'ofici familiar. "Hem de lluitar en qualitat i en especialitat; a Vallmoll (Alt Camp) fabriquen 10.000 barres cada hora i a alguns supermercats com Mercadona, pel preu d'una te'n donen tres; contra això no hi podem competir, nosaltres la barra de quart ja la donem per perduda", diu Cabré, el qual retreu el poc suport de l'administració i que es permeti la venda de pa en establiments com les gasolineres. Malgrat la fragilitat de la fleca artesana front la pressió de les grans cadenes de supermercats, hipermercats i botigues de descompte, Cabré es mostra convençut que un cop freni aquest degoteig de tancament de forns tradicionals, "els pocs que quedin es guanyaran la vida" i que cal veure el got mig ple. Els forners dipositen la seva confiança en la formació que s'imparteix a l'escola d'hostaleria i a través de cursos que busquen animar els joves en l'ofici. Un altre exemple és l'escola pròpia que volen impulsar els companys pastissers artesans del territori a les seves instal·lacions a Tarragona.  Ser reconeguts També ajuda a mantenir l'optimisme l'ampli ventall de reconeixements dedicats al sector del pa. El Forn Sistaré, un altre dels pocs forns familiars centenaris que es mantenen a Reus, ha estat recentment premiat pel seu llonguet, a més d'haver estat guardonat en vàries ocasions pel pa de pagès. "Ens han vingut turistes atrets pels guardons", constata Xavier Pàmies, copropietari del Forn Sistaré. Diu que els premis no els fan incrementar vendes ni guanyar nous clients, sinó satisfer i fidelitzar una clientela ja de per si molt fixa. Creu que el món de la universitat i la medicina podrien ser uns bons aliats i abanderar una defensa del pa artesà. "Hem d'assumir l'existència del pa industrial, com també hi ha olis d'oliva que no se sap ben bé el seu origen, i fugir de qualsevol lluita d'aquestes, estem en un moment que no es tracta de reinventar-nos, sinó de saber què som i promoure-ho, els forns sempre han estat foscos i amagats, ens hem d'obrir i ensenyar el que fem", afirma Pàmies. "El forner no només ven pa, hi ha moltes més coses: fa barri, la relació amb la clientela, amb un treball artesà al darrere i fent ús de productes del territori, com per exemple un pa de vidre que fem amb vermut de Reus", afegeix. També a l'Ebre tenen el seu gremi de forners. Actualment són 26 socis.

Summary: El degoteig de forners artesans a Tarragona empeny el sector a l'especialització


El president del grup parlamentari del PPC, Xavier García Albiol, ha valorat aquest dimecres per primer cop el resultat de les eleccions espanyoles a Catalunya, celebrades diumenge passat. En aquest sentit, el popular ha considerat "preocupant" que qui guanyés el 20-D a Catalunya "sigui un partit d'extrema esquerra" i que part dels catalans "donin la majoria a un partit que defensa el regim dictatorial de Veneçuela que coarta les llibertats, i que defensa els dictadors de Veneçuela". "Tenim u problema important", ha sentenciat en valorar la victòria d'En Comú Podem a Catalunya.  D'altra banda, preguntat per la reunió que Mariano Rajoy (PP) i Pedro Sánchez (PSOE) han mantingut aquest dimecres a Moncloa, Albiol ha assegurat que era una trobada per "fer valoracions de les eleccions i tantejar possibles escenaris de futur immediat". Amb tot, ha apostat clarament per un gran acord que inclogui tres de les quatre grans formacions de l'Estat espanyol.  "Qualsevol persona amb un mínim sentit de la responsabilitat vol estabilitat institucional, social, econòmica i política per al país. I això només passa per un acord entre els grans partits que tenen una idea clara d'Espanya. I nosaltres apostaríem per un acord en aquesta línia, algun tipus d'acord amb el PSOE i C's", ha conclòs.

Summary: Albiol veu "preocupant" que el 20-D guanyés a Catalunya "l'extrema esquerra que defensa els dictadors de Veneçuela"


El cap de llista del PP al Congrés per Tarragona, Jordi Roca, ha defensat aquest dimarts la tasca del govern espanyol per combatre els elevats índexs d’atur. “Fa quatre anys, Espanya destruïa 1.500 llocs de treball al dia i era el principal problema d’Europa. Ara en creem 1.500 i liderem la creació d’ocupació”, ha explicat. Roca ha afirmat que el seu objectiu és apostar per l’impuls de les infraestructures i del sector industrial del territori, així com la desestacionalització del turisme. En aquest sentit, el candidat dels populars ha afirmat que sol·licitaran que la demarcació s’inclogui als plans integrals de turisme del govern espanyol per modernitzar la destinació i aconseguir multiplicar el nombre de visitants fora de la temporada alta.  En declaracions als mitjans des de la carpa del partit a la Rambla Nova, Jordi Roca ha subratllat que el govern del PP està “a favor de l’ocupació” perquè això, ha dit, permetrà “pagar l’Estat del Benestar, l’ensenyament públic, la sanitat i les pensions”. El cap de llista dels populars s’ha compromès a continuar aplicant les mesures que han permès millorar l’ocupació i abordar la rebaixa de l’atur juvenil. L’objectiu, segons ha dit, és que 20 milions de persones treballin a l’Estat l’any 2020. El PP proposa que els aturats de llarga durada que es reincorporin al mercat de treball no paguin l’IRPF durant dos anys i que aquesta exempció també sigui d’aplicació per a la resta d’aturats que trobin feina, en aquest cas, però, per un període d’un any. “Cal donar la possibilitat que molta gent torni al mercat laboral perquè no ens podem permetre que hi hagi gent que cregui que no podrà tornar a treballar”, ha sentenciat Roca.

Summary: La indústria i desestacionalitzar el turisme, apostes del PP per reduir l’atur a la demarcació de Tarragona


El Black Music Festival tanca aquest diumenge la divuitena edició amb un concert de la BCN Soul Choir a la Sala La Sitja de Fornells de la Selva (Gironès) aquesta tarda. La del 2019 ha estat la "més participativa" de totes, en bona part, gràcies a la gran quantitat d'entitats que hi han col·laborat. També ha estat una de les més multitudinàries, especialment per la gran assistència de públic que va tenir el Black Music Picnic que es va fer aquest dissabte al Parc del Migdia de Girona. El bon temps ha contribuït a atraure més gent i l'actuació de The Gramophone Allstars ha estat la que ha registrat més espectadors. També han omplert les grans apostes del festival com Postmodern Jukebox, Vintage Trouble o l'homenatge a Aretha Franklin, que va penjar el cartell de 'no hi ha entrades' a la Sala Montsalvatge de l'Auditori de Girona.  El director del Black Music Festival, Pau Marquès, ha destacat que "la marca Black Music Festiva s'ha guanyat la confiança del públic". Marquès també ha posat en valor aquest any hagin omplert els concerts d'uns artistes de molta qualitat, que no formen part del circuit comercial.

Summary: El Black Music Festival tanca l'edició "més participativa" amb un concert de la BCN Soul Choir a Fornells de la Selva


La diputada de Compromís Mireia Mollà també es traslladarà al Pavelló de la Vall d'Hebron  ACN Barcelona.-El secretari d'Organització i Programa de Podem, Pablo Echecnique, participarà aquest dissabte a l'assemblea fundacional dels comuns, al Pavelló de la Vall d'Hebron, segons ha confirmat l'organització. Els comuns ja van anunciar aquest divendres que havien convidat representants de Podem estatal. Qui no hi serà en canvi és, en principi, la direcció catalana, que va decidir retirar candidatura la setmana passada en considerar que no es complien unes determinades condicions de participació. No se'ls ha convidat formalment perquè els comuns consideren que hi ha gent de Podem que participa a l'assemblea, com Jéssica Albiach, Marc Bertomeu o Vicenç Navarro. I per l'altra, perquè veuen "estrany" tractar-los com a convidats com qualsevol altre partit o entitat quan han format part del grup impulsor i han participat al procés participatiu. També ha confirmat assistència la diputada de Compromís a les Corts Valencianes, Mireia Mollà; l'alcaldessa de Badalona Dolors Sabater, i el líder d'IU Alberto Garzón.  Des d'aquest divendres també estava confirmada l'assistència de l'alcalde de La Corunya, Xulio Ferreiro. Es preveu que intervinguin a partir de dos quarts de 7 de la tarda, un cop s'hagin debatut i aprovat  els eixos programàtics del nou partit i abans que es facin públics els resultats de les eleccions als òrgans provisionals de direcció.  D'altra banda, també han confirmat assistència, representants de partits polítics com el primer secretari del PSC, Miquel Iceta, i la seva número 2 al Parlament, Eva Granados; o Eduard López i Robert Fabregat, de la direcció d'ERC. També hi seran el líders d'Òmnium Cultural i l'ANC, Jordi Cuixart i Jordi Sànchez; el coordinador del Pacte Nacional pel Referèndum, Joan Ignasi Elena; representants de Syriza i de l'esquerra italiana i portuguesa i diversos líders sindicals.

Summary: Echenique, Garzón i Sabater intervindran a l'assemblea fundacional dels comuns


Jarabe de Palo tornarà als escenaris l'1 de juliol amb un concert al CanetRock. La banda que ha estat allunyada del gran públic per la malaltia del seu líder i cantant, Pau Donés, oferirà una actuació en la qual repassarà els grans èxits de la seva carrera com 'La Flaca', 'Grita', 'Depende' o 'Bonito'. Temes que recull el seu darrer disc, '50 palos', que recupera el repertori més conegut dels seus 20 anys de trajectòria. Les entrades per l'edició 2017 del CaneetRock s'han posat a la venda aquest divendres amb una promoció limitada de llançament a 25 euros i es poden comprar a través de la web www.canetrock.cat. La 4a edició del CanetRock es farà el dissabte 1 de juliol a Canet de Mar. Un any més, el públic podrà gaudir de més de 12 hores de música i festa amb les millors bandes del país. Pau Donés va anunciar a abril que havia superat el càncer de còlon que li va ser diagnosticat el 2015 i que el va obligar a suspendre una gira que tenia programada a Sud-amèrica i als Estats Units. Donés va donar a conèixer aquesta notícia a través del perfil de Jarabe de Palo a Facebook. El líder del grup va comunicar que patia càncer a principis del setembre del 2015 i va explicar que havia estat intervingut a l'Hospital de la Vall d'Hebron de Barcelona.

Summary: Jarabe de Palo tornarà als escenaris amb un concert al CanetRock


Representants dels Mossos d'Esquadra i la Guàrdia Urbana de Barcelona han realitzat aquest divendres un acte de reconeixement i agraïment a la feina que els 7.500 treballadors de Mercabarna estan fent en aquests dies de confinament per garantir el proveïment alimentari. A les 11 del matí, agents dels dos cossos policials amb els seus vehicles s'han concentrat a les entrades de dos dels pavellons del mercat central de fruites i hortalisses on, després de trobar-se amb representants de la direcció de Mercabarna i de les associacions de majoristes, han dedicat uns minuts d'aplaudiments a tots als treballadors del polígon alimentari.

Summary: Aplaudiments de Mossos i Guàrdia Urbana per agrair la feina dels treballadors de Mercabarna durant el confinament


El Consell Assessor per a la Diversitat Religiosa ha presentat aquest dimecres al migdia al president de la Generalitat, Carles Puigdemont, el document 'El lloc de les tradicions religioses i espirituals en el país que volem. Directrius'. Aquest text és el quart document que elabora aquest òrgan consultiu i resumeix les principals propostes sobre com s’hauria de regular i garantir el dret a la llibertat religiosa i la cooperació entre les administracions i les confessions. L’acte s’ha celebrat al Parlament de Catalunya i també hi han assistit la consellera de Governació, Meritxell Borràs, i el director general d’Afers Religiosos, Enric Vendrell. El document enumera les bases jurídiques internacionals per assegurar que la normativa estigui en línia amb la regulació del dret de llibertat religiosa dels països de l’entorn. El nucli del document són les dotze directrius per a un nou Estat, que es complementen amb algunes línies estratègiques a fi de potenciar l’harmonia social.   Les directrius estableixen la imparcialitat i el respecte envers les diverses tradicions, respecte en consonància amb la Declaració Universal dels Drets Humans, reconèixer les aportacions de les religions en diversos àmbits, garantir l’educació en cultura religiosa o vetllar pel reconeixement en igualtat de condicions i dignitat de totes les tradicions, entre d’altres.    El Consell Assessor per a la Diversitat Religiosa va ser creat el 2011 amb les funcions d’assessorar el Govern en l’àmbit religiós. Fins ara havia publicat tres documents, que estan disponibles en català, castellà i anglès. Aquests aborden la diversitat religiosa en les societats obertes, l’aportació social de les religions i l’hospitalitat. Formen part del Consell tretze membres experts no remunerats, entre els quals el catedràtic Francesc Torralba, que n’és el president.

Summary: El Consell Assessor per a la Diversitat Religiosa presenta una proposta per regular el dret de culte en un nou Estat


Diversos diputats de la CUP han estripat fotografies del Rei en una roda de premsa al Parlament per protestar per les detencions d’aquest matí per la crema de fotos del Rei durant la Diada. Els diputats Mireia Vehi, Benet Salellas, Eulàlia Reguant, Gabriela Serra, Anna Gabriel i Joan Garriga i la membre del secretariat nacional Núria Gibert han expressat així el seu rebuig a les detencions. A més, Vehí ha demanat el cessament del conseller d’Interior, Jordi Jané, a qui han acusat de tenir una actitud com la de l’”autonomisme” de fa deu anys i de “no estar a l’alçada del moment polític”. La diputada ha dit que aquest serà un “element” a tenir en compte en totes les negociacions que estan mantenint amb JxSí.

Summary: Diputats de la CUP estripen fotografies del Rei i tornen a demanar la dimissió de Jané


La banda oferirà els dos darrers concerts al Kursaal de Manresa ACN Barcelona.-Gossos ha anunciat aquest divendres al matí que s'acomiadarà de manera indefinida el proper 1 de desembre amb un concert al Kursaal de Manresa, del qual només queden les darreres entrades. En un comunicat, el grup afirma que és "quelcom que ho hem fet mai" perquè "sempre hi havia una data de tornada". Tot i així, ha deixat clar que el grup no es dissol ni plega. "És un temps per a nosaltres. Per pair i assaborir tot el que hem viscut aquests 25 anys, un projecte de vida. És un “a reveure” per saber cap a on ha de caminar Gossos", assenyalen en un comunicat. La banda ha anunciat un segon concert de final de gira previst pel 30 de novembre després de gairebé esgotar les del recital de l'1 de desembre.  La venda d'entrades serà en es pròxims dies i el grup ja ha anunciat que seran concerts "especials", "plens de sorpreses" i "en companyia d'altres bandes i amics principalment del Bages". Tot i abandonar indefinidament els escenaris, Gossos també ha deixat la porta oberta a possibles actuacions "en clau de país". “Som conscients que els moments de repressió i manca de llibertats, que viu el nostre País son excepcionals i que caldrà que tots posem el nostre gra de sorra. Nosaltres també”, subratllen. Abans de la retirada, el grup té previst actuar a Figueres (8 de setembre), Molins de Rei (29de setembre), Corçà (6 d'octubre), Vilafranca del Penedès (7 d'octubre), al Festival Esperanzah del Prat de Llobregat (14 d'octubre), Balaguer (9 de novembre), a Girona (10 de novembre), Slàvia de les Borges Blanques (17 de novembre) i els dos darrers al Kursaal de Manresa el 30 de novembre i l'1 de desembre.

Summary: Gossos s'acomiada indefinidament dels escenaris